KFC-aanrandingsaak uitgestelVier van die vyf beskuldigdes in die Pretoria-Noord-landdroshof op ‘n vorige geleentheid. (Foto: Maroela Media) Die saak teen vyf mans van Pretoria wat daarvan beskuldig word dat hulle verlede jaar ŉ egpaar by KFC aangerand het, is Maandag in die landdroshof in Pretoria-Noord uitgestel. Adv. Nolse Nolte, vir drie van die beskuldigdes, het verdere besonderhede versoek van die staat en gesê alhoewel hy die dossier ontvang het, is daar nog vrae wat nie beantwoord is nie. ŉ Selfoonvideo van die voorval is wyd op sosiale media versprei en wys hoe die vyf beskuldigdes die egpaar Jacob en Dudu Sono op 3 Augustus 2017 verbaal en fisies aanrand, buite ŉ KFC in Montana. Marius Harding, Stephan Nel, DJ van Rooyen, Ockert Muller en Joshua Schultz staan tereg op aanklag van poging tot moord, aanranding met die doel om ernstig te beseer en die rig van ŉ vuurwapen. Vier van die beskuldigdes is vrygelaat op borgtog. Harding bly in aanhouding. Hy is in 2014 in hegtenis geneem op aanklag van aanranding en crimen injuria nadat hy glo drie pompjoggies by ŉ vulstasie in Petrus Steyn in die Vrystaat aangerand en hulle verbaal geteister het. Hy staan ook tereg op aanklag van bedrog in ŉ afsonderlike saak in KwaZulu-Natal. Die saak teen die vyf beskuldigdes is tot 3 September uitgestel. Lees alle vorige berigte oor die KFC-voorval op Maroela Media.